钦定古今图书集成/明伦汇编/官常典/第178卷 > 周
## 钦定古今图书集成/明伦汇编/官常典/第178卷 > 周

北周法《周官》之制，置三公三孤。至宣帝，又特置四辅
之官。

按《隋书百官志》：“周太祖初据关内官名，未改魏号。及
方隅初定，改创章程，命尚书令卢辩远师周之建职，
置三公三孤，以为论道之官；次置六卿，以分司庶务。
以魏恭帝三年始命行之。讫于周末，多有更改，并具
《卢传》。”

按《周书卢辩传》，“辩所述六官，太祖以魏恭帝三年始
命行之。自兹厥后，世有损益。宣帝嗣位，初置四辅官
及六府诸司。”

### 宣帝大象元年以越王盛等为四辅官

按《周书宣帝本纪》：“大象元年春正月癸巳，初置四辅
官，以上柱国、大冢宰越王盛为大前疑，相州总管蜀
国公尉迟回为大右弼，申国公李穆为大左辅，大司
马隋国公杨坚为大后丞。”

大象二年，静帝初置左右大丞相，后去左右号，专设
大丞相。

按《周书静帝本纪》：大象二年“夏五月己酉，宣帝崩，帝
入居天台，柱国汉王赞为上柱国右大丞相，上柱国、
扬州总管隋国公杨坚为假黄钺左大丞相。帝居谅
暗，百官总己以听于左大丞相。秋九月壬子，丞相去左右之号，隋公杨坚为大丞相。”